**ΔΕΛΤΙΟ ΤΥΠΟΥ**

**ΡΑΑΕΥ: Πιστοποιείται και ο ΕΔΣΝΑ – Ολοκληρώνεται ο κύκλος αξιολόγησης και πιστοποίησης των ΦοΔΣΑ**

**Στην πιστοποίηση της διαχειριστικής επάρκειας του Ειδικού Διαβαθμιδικού Συνδέσμου Νομού Αττικής (ΕΔΣΝΑ), προχώρησε ο Κλάδος Αποβλήτων της Ρυθμιστικής Αρχής Αποβλήτων, Ενέργειας και Υδάτων (ΡΑΑΕΥ), στο πλαίσιο των αρμοδιοτήτων του.**

Ο ΕΔΣΝΑ προσκόμισε στη ΡΑΑΕΥ τα δικαιολογητικά που απαιτούνταν προκειμένου να καλύψει τις ελλείψεις του, όπως αυτές είχαν αποτυπωθεί στην Έκθεση της Αρχής που είχε δημοσιοποιηθεί τον περασμένο Μάιο. Μεταξύ άλλων, προσκόμισε τον τελευταίο εγκεκριμένο θετικό ισολογισμό του, συνοδευόμενο από έκθεση ορκωτών λογιστών και προέβη σε ορθή κάλυψη των προδιαγραφών στελέχωσής του, όπως προβλέπεται από την ΚΥΑ.

Σημειώνεται πως ο ΕΔΣΝΑ είναι ο μεγαλύτερος Φορέας Διαχείρισης Στερεών Αποβλήτων της Ελλάδας, εξυπηρετώντας τη μεγαλύτερη πληθυσμιακή περιφέρεια, διαχειριζόμενος τον υψηλότερο όγκο αστικών αποβλήτων σε εθνικό επίπεδο.

Υπενθυμίζεται ότι η ΡΑΑΕΥ διαπιστώνει τη διαχειριστική επάρκεια όλων των Φο.Δ.Σ.Α. της χώρας βάσει συγκεκριμένων κριτηρίων αξιολόγησης που καθορίζονται από τη σχετική νομοθεσία.

Έως σήμερα, ο Κλάδος Αποβλήτων της ΡΑΑΕΥ έχει ολοκληρώσει με επιτυχία την πιστοποίηση 13 από τους 14 Φο.Δ.Σ.Α. της χώρας.

Η **επαναξιολόγηση όλων των Φο.Δ.Σ.Α.** βρίσκεται ήδη σε εξέλιξη με προθεσμία κατάθεσης των νέων δικαιολογητικών **έως τις 10 Οκτωβρίου 2025**. Η νέα διαδικασία βασίζεται στο πρόσφατο σχέδιο του Οδηγού Αξιολόγησης της Διαχειριστικής Ικανότητας των Φο.Δ.Σ.Α., που εκπονήθηκε από τον Κλάδο Αποβλήτων της ΡΑΑΕΥ.

Στον σύνδεσμο που ακολουθεί, μπορείτε να βρείτε την Επικαιροποιημένη Έκθεση Αξιολόγησης 2024 του ΕΔΣΝΑ:

<https://www.raaey.gr/apovlita/wp-content/uploads/2025/08/No-12.2025_%CE%95%CE%94%CE%A3%CE%9D%CE%91_%CE%95%CF%80%CE%B9%CE%BA%CE%B1%CE%B9%CF%81%CE%BF%CF%80%CE%BF%CE%B9%CE%B7%CE%BC%CE%AD%CE%BD%CE%BF.pdf>

Η διαδικασία αξιολόγησης και πιστοποίησης ανέδειξε τον καθοριστικό ρόλο της ΡΑΑΕΥ στη συνεχή αναβάθμιση της λειτουργίας και της ποιότητας των παρεχόμενων υπηρεσιών από τους Φο.Δ.Σ.Α.

Τέλος, σημειώνεται ότι, πριν από κάθε πιστοποίηση πραγματοποιήθηκαν επιτόπιες επισκέψεις τεχνικού κλιμακίου της ΡΑΑΕΥ σε όλους τους Φο.Δ.Σ.Α., με σκοπό την αποσαφήνιση τεχνικών ζητημάτων και εκκρεμοτήτων και τη στήριξη των φορέων στην ολοκλήρωση της διαδικασίας ελέγχου και πιστοποίησης.

**Γραφείο Τύπου ΡΑΑΕΥ**